Carla Bellato Ortale

**Carla Bellato Ortale** (Colegn, 12 giugn 1936 – Turin, 11 stèmber 2022) a l’é stàita na poetëssa an lenga piemontèisa, giornalista e condutris radiofònica italian-a.

## Biografìa
Nàita a Colegn ël 12 giugn 1936, sposà e mama ëd tre fieuj, a l’ha tacà soa atività literaria ant ël 1980, incoragià da col che a l’é stàit un poeta conossù, studios e scritor Camillo Brero, publicand soe prime poesìe an sla arvista *Ij Brandè*, *Armanach-piemontèis*, *Agenda Piemontèisa* e an sël lìber *365 volte Piemonte* (Casa Editrice Il Punto).

Ant ël 1985 a l’ha conossù Antonio Bodrero e Gustavo Buratti, mèmber dla Companìa dij Brandé, un grup ëd poeta e scritor an lenga piemontèisa, e a l’ha portà la lenga ant le scòle elementar ëd Grujasch, difondend-ne la cultura e jë strument didàtich giust.

## Atività literaria
Ant ël 1989 a l’ha ciapà ël second pòst ant ël prestigios Premio Cesare Pavese, organizà da la Fondassion Cesare Pavese për la session literaria an lenga piemontèisa. La giurìa për col ann a comprendìa nòm conossù, com Giorgio Barberi Squarotti, Camillo Brero e àutri espert dël panoram literari italian, a testimoniansa dl'àut livel e dël valor cultural dël premi.

Ant ël 1992 a l’ha publicà la racòlta ëd poesìe *Ant el biondì dl'amson*, presentà ant ël II Rëscontr an sla poesìa piemontèisa a Vila Lascaris ëd Pianëssa (Turin) ël 16 gené 1993. Ant le paròle ëd Brero, cola racòlta a l’é "la documentassion ëd na spiritualità che ant soa përson-a a l’é sfocià ant la poesìa, portand a frut jë 'spì d’òr' che a son ant soa ànima".

La poesìa *Ti e mi*, dedicà a soa fija pi giovo, a l’ha vagnà ant ël 1992 ël premi *Cit Brandè d’òr* ant ël Concors Pinin Pacot.

A l’ha colaborà con ent culturaj com la Ca dë Studi Piemontèis e l’Armanach Piemontèis. Ant ël 1990 soa poesia *Mama* a l’é stàita musicà da l’artista Carlo Pierangeli e dal pianista Raimondo Barberis.

## Atività giornalistica e radiofonica
A l’é stàita un-a d'le prime poetësse a porté la literatura piemontèisa ant le radio e television locaj dij ani ’80 e ’90. Giornalista publicista, a l’ha conduvù për 19 agn – dal 1980 al 1998 – ël program cultural *Aspet ëd vita piemontèisa* an sla Radio Antenna Ovest, emitenta turinèisa.

Ël program a l’é stàit segnalà ant ël 1983 dal Bureau International ëd Bruxelles për atività culturaj e recreativ. Cole pontà a son stàite trasmetùe 'dcò a le emitent internassionaj, për esempi Radio Sunchales (Argentin-a), Radio Premià de Mar (Barslon-a) e Italian Alternative Radio (Connecticut).

A l’ha 'dcò conduvù ël program *Turin teàter – micròfon an sala e interviste an camerin*, ch’a presentava interviste a personalità importante dël teàter torinèis com Ernesto Calindri, Isa Barzizza, Vittorio Gassman, Michele Placido, Giuseppe Erba, Arturo Brachetti, Carla Fracci, Moses Pendleton, Lindsay Kemp, Carol Rama, Gianluigi Marianini.

## Riconossiment
Ant ël 2021 a l’ha ciapà ël tìtol ëd sitadin-a onoraria dla sità ëd Grujasch ant ël contest dla manifestassion *Gru d’òr*. Për motiv ëd salute a l’é stàit ritirà da soa anvoda.

## Vita privà
A l'é sposasse ant ël 1961 con Luigi Ortale e a l'ha avù tre fieuj: Monica, Michele e Caterina, e sinch novod. A l'ha vivù fin-a al 1970 a Colegn, për peui trasloché a Grujasch, andoa a l'é stàita fin-a a soa mòrt, avnùa a Turin për via d’un malor an data 11 ëd stèmber 2022.


Figura:Carla Bellato Ortale ritira premio Cesare Pavese.jpg|27 Agost 1989 - Carla Bellato Ortale, a ritira 'l premi Cesare Pavese, ant la ca natal ëd lë scritor a Sant Steo Belb. 
Figura:Carla Bellato Ortale presenta il suo libro.jpg|16.01.1993 Carla Bellato Ortale a presenta a Villa Lascaris sò lìber "Ant ël biondì dl'Amson", a sò fianch Camillo Brero
Figura:Carla Bellato durante il suo programma radiofonico.jpg|18.04.1985 Carla Bellato Ortale an mentre 'd sò programa radiofònich "Aspetti di Vita Piemontese"


## Note


## Colegament estern
* Broadcast Italia – Radio Antenna Ovest Colègn
* IBS – Libr ''Ant el biondì dl’amson''
* Ortale – Wikisource piemontèisa

Categorìa:Poeta piemontèis
Categorìa:Scritor an lenga piemontèisa
Categorìa:Giornalista
Categorìa:Përsonalità piemontèise